ຫວຽດນາມ ເຂົ້າຮ່ວມງານຕະຫລາດນັດ ເພື່ອການກຸສົນສາກົນຢູ່ ອິນເດຍ
(VOVWORLD) - ວັນທີ 03 ທັນວາ, ງານຕະຫລາດນັດ ເພື່ອການກຸສົນສາກົນ Bazaar ຖືກໄຂຂຶ້ນທີ່ໂຮງແຮມ Ashok ຢູ່ນະຄອນຫລວງ New Delhi ຂອງ ອິນເດຍ
ດ້ວຍການເຂົ້າຮ່ວມຂອງຄະນະທູຕານຸທູດ ແລະ ອົງການຈັດຕັ້ງສາກົນປະຈຳ New Delhi ເປັນຈຳນວນຫລວງຫລາຍ ພ້ອມດ້ວຍແຂກເຂົ້າຊົມນັບພັນເທື່ອຄົນ. ນອກຈາກຈຸດປະສົງສ້າງກອງທຶນເພື່ອການກຸສົນ, ງານຕະຫລາດນັດ Bazaar ກໍ່ແມ່ນໂອກາດ ເພື່ອໂຄສະນາ, ແນະນຳຮູບພາບກ່ຽວກັບປະເທດ, ປະຊາຊົນ, ຜະລິດຕະພັນເຄື່ອງສິລະປະຫັດຖະກຳ ແລະ ວັດທະນະທຳການກິນດື່ມຂອງແຕ່ລະປະເທດ.
ເຂົ້າຮ່ວມງານຕະຫລາດນັດປີນີ້, ຮ້ານວາງສະແດງຂອງ ຫວຽດນາມ ໄດ້ຮັບການປະດັບປະດາ ເປັນໜ້າປະທັບໃຈ ດ້ວຍຮູບພາບທີ່ພົ້ນເດັ່ນຂອງທຸງຊາດສີແດງດາວເຫລືອງ. ຄະນະຂອງ ຫວຽດນາມ ໄດ້ນຳເອົາເຄື່ອງສິລະປະຫັດຖະກຳຫລາຍຢ່າງ ມາວາງສະແດງຄື: ພາບສີຂັດມັນ, ພາບປັກແສ່ວຫັດຖະກຳກ່ຽວກັບທິວທັດທຳມະຊາດຂອງໝູ່ບ້ານ ຫວຽດນາມ, ກຸບ, ຜະລິດຕະພັນຈັກສານ, ເຄື່ອງຫຼິ້ນຫັດຖະກຳ…ເຊິ່ງໄດ້ດຶງດູດແຂກເຂົ້າຊົມ ແລະ ຊື້ເຄື່ອງຂອງເປັນຈຳນວນຫລວງຫລາຍ. ແຂກຜູ້ຊົມນິຍົມເປັນພິເສດເຖິງອາຫານ 2 ເຍື່ອງ, ທີ່ເຂັ້ມຂົ້ນໄປດ້ວຍສີສັນພິເສດສະເພາະຂອງ ຫວຽດນາມ ນັ້ນແມ່ນ ເຝີ ແລະ ແນມຈືນ.